Ubudne gæster har været på besøg på Krestenstrupgård Ridecenter i Storvorde.

Det var en kedelig overraskelse, der ventede Lone Høst Jensen, da hun tirsdag trådte ind på sin rideskole, Krestenstrupgård Ridecenter. Her var alle grimer, træktove, hovedtøjler og sadler forsvundet. Værdifuldt udstyr – især fordi flere af pigerne, der kommer på rideskolen, har dekoreret det med personlige ting. - Alt er væk. Børnene er rigtig kede af det, siger Lone Høst Jensen. Hun har tirsdag eftermiddag været nede for at købe det mest nødvendige udstyr, så børnene igen kan ride tirsdag aften. Derudover har hun lånt udstyr af andre. - Der er ikke så meget at gøre ved det. De har ikke stjålet hestene, og det er det vigtigste, siger Lone Høst Jensen. Nordjyllands Politi bekræfter tyveriet.